《三月二十五日懋鲁携酒东园看花》
明代·周伦

看花去岁竹阑边，今日花开恰似前。抱病秪疑虚几杖，逢人翻欲共周旋。

啼莺落絮供长昼，把酒论文及暮年。来岁春光如复在，行厨应许再开筵。

作者简介：（1463—1542）苏州府昆山人，字伯明，号贞翁。弘治十二年进士。授新安知县，擢大理寺少卿，官至南京刑部尚书。有《贞翁稿》、《西台纪闻》、《医略》等。